google/wiki40b huggingface dataset:
Grymyr

Grymyr er et lite tettsted i Vestre Gran ved Randsfjorden i Gran kommune. Fra gammelt av da den viktigste trafikkåren var med dampskip langs Randsfjorden, var Grymyr et viktig handelssentrum. Det inneholdt da en rekke butikker, smeder, bakeri, poståpneri med mer. Senere, da veien mellom Brandbu og Jevnaker kom, ble tilbudet ved bygda mindre, og på midten av 1990-tallet forsvant både postkontoret, bensinstasjonen og butikkene. Det eneste servicetilbudet som er igjen er den lokale kroen Rojankrysset, som er en kombinert kiosk, gatekjøkken og pub. 
Tettstedet er imidlertid kjent for sitt aktive foreningsliv og sin sterke dugnadsånd. Sentrale i så måte er Vestre Gran Idrettslag, Vestre Gran blandede kor, Grymyrgjengen og revygruppen Grymyr Theaterselskab. I 2012 ble det etablert en egen lokal organisasjon, Fokus Vestre Gran, som har som mål å arbeide med langsiktig utvikling av tettstedet. 
I tillegg til gårdsbruk og spredt husbebyggelse ligger det et boligfelt på Grymyr. Det ligger også en barneskole i tettstedet. Grymyr skole har ca. 80 elever fra 1. - 7. trinn. Skolens første del ble bygget i 1964 etter sammenslåing av to mindre skoler (Vestheim og Leikvoll skoler). Neste store påbygging ble ferdigstilt i 1988, et tilbygg med gymsal og påtenkt svømmebasseng. Bassenget ble imidlertid aldri ferdigstilt. Etter lang tids lokalt arbeid vedtok kommunestyret i Gran på slutten av 2010 at bassengrommet skulle ombygges til auditorium, nytt skolebibliotek samt spinning- og styrkerom. Det nye anlegget ble offisielt åpnet den 17. februar 2012.
Klæstad mølle (bygget 1896) ligger nær tettstedet. Mølla er under restaurering av lokale krefter og ble gjenåpnet av riksantikvar Jørn Holme den 16. september 2012. Ved samme anledning ble den erklært som kulturminne av nasjonal betydning.

Grymyr har egen kirke. Den gamle var fra 1899, men brant ned i 1999. Grymyr kirke ble gjenreist i 2003.
Zagato Raptor

Zagato Raptor, også kjent som Lamborghini Raptor, er en konseptbil designet for den italienske bilprodusenten Lamborghini av Zagato i samarbeid med Alain Wicki, som var ansatt hos Lamborghini. Bilen ble første gang presentert på bilutstillingen i Genève i 1996, og er utstyrt med en innovativ dørløsning, hvor hele den midtre delen av bilen svinger opp og frem. Chassiset er hentet fra en firehjulsdreven utgave av Lamborghini Diablo.
Bilen er utstyrt med både V12-motoren og drivverket fra Diablo, men det faktum at bilen mangler ABS-bremser og antispinn-systemer, samt at karosseriet i stor grad er fremstilt av karbonfiber, gjør at den er adskillig lettere enn Diablo.
Mange mente modellen var utmerket til å fylle tomrommet mellom Diablo og dens etterfølger, den gang kalt Canto, men Lamborghini valgte å ikke produsere Raptor. Alain Wicki forsøkte senere å videreutvikle den på egen hånd, med hjelp fra Zagato, men det ble aldri startet noen ytterligere produksjon. Wicki eide selv den eneste prototypen frem til 2000, da den ble auksjonert bort til en privat samler.
Komsakulturen

Utforskning og kjennetegn

Benevnelsen Komsakulturen ble første gang benyttet av arkeologen Anders Nummedal i et foredrag han holdt i 1926. Han benyttet den ikke ved senere anledninger, men brukte andre navn som Finnmarkskulturen, Finnmarksfunnene, Le Finnmarkien, etc.
I årene senere ble det funnet flere boplasser i Finnmark, de ble ble publisert i verket Le Finmarkien, skrevet av Nummedal og Johs. Bøe i 1936. Her tolker de funnene slik at komsakulturen har et østlig opphav, og at det dreier seg om en særskilt innvandring like etter istiden, og som har kommet inn til Nord-Norge over nåværende Finland og Russland. Dette begrunnet de bl.a. med at det ikke var funnet noen tilsvarende steinalderboplasser mellom de nordre delene av Troms og søndre Helgeland. De mente også å se en brå slutt på komsakulturen, og forsøkte å forklare det med at disse menneskene fikk vansker med å tilpasse seg et varmere klima.
Temaet ble satt under livlig debatt fra første stund. Særlig ble det pekt på at dersom innvandringen hadde kommet østfra, burde det være mulig å finne boplasser også langs den veien menneskene skulle ha fulgt. Det viste seg imidlertid å være vanskelig; det var svært få vel definerte boplasser fra denne tiden i Finland og Nord-Russland. Likevel ble betegnelsen «komsakulturen» brukt, om enn motvillig, av noen forskere, helt til ut på 1980-tallet. Da kom betegnelsen under kraftig kritikk fra flere hold, noe som resulterte i at begrepet i dag er praktisk talt ute av faglitteraturen. Kritikken gikk blant annet ut på at nyere forskning påviser en sterk diversitet ned gjennom tid i dette området. Dessuten er det nå påvist et stort antall steinalderboplasser, også fra pionerbosetningen, i hele det området som Bøe og Nummedal mente var funntomt. Og ikke minst: Ved å bruke samlebegrepet «komsakultur», gis det innrykk av at det er tale om en statisk arkeologisk tilstand i området, noe som er ganske feilaktig.
Betegnelsen «komsakultur» brukes fremdeles i diverse populærvitenskapelig sammenheng, men blir nok etter hvert sjeldnere også på dette feltet.
Eivor Bergum

Medlemskap

Den norske Forfatterforening, Norsk Kritikerlag, Norske Barne- og Ungdomsbokforfattere, Norsk Forfattersentrum, Nordnorsk forfatterlag, PEN, Kunstnerforeningen i Oslo.
The Master

Handling

Filmen foregår i USA på 1950-tallet. Freddie Quell (spilt av Joaquin Phoenix) er en marinesoldat som vender hjem etter tjeneste under andre verdenskrig. Han lider av posttraumatisk stress, er svært usikker på hva han skal gjøre og tyr til alkohol og sexmisbruk. Så møter han tilfeldigvis en religiøse kult som fokuserer på å tømme kroppen for følelser, en bevegelse som blir ledet av karismatiske og mystiske Lancaster Dodd (Philip Seymour Hoffman), også kjent som The Master. Det oppstår en gjensidig fascinasjon, og Dodd utnytter Freddies sårbarhet og usikkerhet etter hvert som han blir mer og mer involvert i kulten.

Likheter med scintologikirken

Filmkritikere og andre har påpekt en åpenbar likhet mellom den lett komiske lederskikkelsen i filmen og scientologikirkens grunnlegger L. Ron Hubbard (1911–1986); Hubbard tjenestegjorde også i den amerikanske marinen under andre verdenskrig, hadde alkoholproblemer, ble utskrevet fra sykehus og stiftet deretter en merkverdig trosbevegelse i 1950, samme år som i filmen. Produksjonsselskapet har imidlertid benektet at det er en bevisst sammenheng og et portrett som er inspirert av eller bygger på Hubbards liv og selvutviklingsbevegelsen han startet.

Priser

Filmen ble nominert til tre priser under Oscar-utdelingen i 2013, alle innenfor skuespillerkategorier: Joaquin Phoenix for beste mannlige hovedrolle, Philip Seymour Hoffman for beste mannlige birolle, og Amy Adams for beste kvinnelige birolle. De tre skuespillerne ble også nominert i de samme kategoriene under Golden Globe-utdelingen.
Frederik Vilhelm Wivet

Liv

Han var sønn av rittmester Lorens Wivet. I 1752 ble han cand. jur. og ble i 1754 utnevnt til hoff- og stadsrettsprokurator. Året etter ble han høyesterettsadvokat og var fra 1763 til 1773 også generalfiskal. I denne stillingen var han aktor i rettssaken mot Struensee og Brandt i 1772. I 1773 ble han utnevnt til justisråd.
Wivet utga en avhandling om stemplet papir (1773) og samlingen Forsøg til Fortælning om mærkværdige danske og norske Sager udførte i Højesteret (1774–76), som beskrev juridiske saker i en form som kunne leses også av interesserte ikke-jurister.
Han var også skjønnlitterær forfatter, under påvirkning av Ludvig Holberg. I 1748 utga han det anonyme skuespillet Den forfængelige i en Komedie udi tre Akter, og senere kom diktet Beskrivelse over en Rejse igjennem Sjælland og en Del af Jylland, en etterligning av Peder Paars. Skuespillet Datum in blanco eller den af sin egen Last straffede Aagerkarl (1777) ble oppført ved Det kongelige Teater i 1785. Komedien Enke- og Ligkassen eller den forstyrrede Generalforsamling (1787) ble møtt med pipekonsert.
Zinkgruvan

Zinkgruvan er et tettsted i Askersund kommune i Örebro län i landskapet Närke i Sverige. I 2010 hadde tettstedet 391 innbyggere.
Unicode

Unicode er et tegnsett som har som formål å skape et standard tegnsett for alle datamaskiner som støtter alle språk som er i praktisk bruk. Unicode blir utviklet av en privat organisasjon kalt Unicode Consortium. Organisasjonen ble stiftet i 1991 og utga i oktober dette året Unicode-standardversjon 1.0.0 med 7161 tegnkoder. Standarden er senere blitt utvidet, i mai 2019 utkom versjon 12.1 som omfatter 137 994 tegnkoder.
Unicode bruker forskjellige metoder for å representere tegnene i filer. I UTF-32 brukes 32 bit per tegn for å representere hele dagens Unicode-tegnsett, mens i UTF-16, som brukes i nyere versjoner av Windows, deles tegnene opp i porsjoner på 16 bit. UTF-8 bruker sekvenser på 8 bit, og er gjort bakoverkompatibelt med 7-biters ASCII tegnsettet som brukes i en stor andel av verdens datasystemer, slik at det enkelt kan benyttes i en rekke operativsystemer og kommunikasjon over Internett.
Fordelen med Unicode er at det tillater flerspråklig kommunikasjon. Mens ASCII-baserte tegnsett hindrer brukeren i å skrive på flere språk innenfor ett og samme dokument, støtter Unicode de fleste språk en innenfor rimelighetens grenser kan tenkes å bruke i et datasystem. Dermed gjør Unicode det mulig å enkelt representere flerspråklig data elektronisk. For mange språk er det uten Unicode vanskelig eller umulig å finne applikasjoner som støtter det.

Kritikk

Unicode har mottatt en del kritikk for sin implementasjon av kinesiske tegn. Tegnene har varierende utseende i forskjellige asiatiske skriftspråk, mens Unicode har gitt samme kode til flere av disse variantene. Samtidig inkluderer Unicode flere tegn som ser relativt like ut på flere plasser, for å bevare kompatibilitet med eldre tegnsett. Eldre versjoner av Unicode manglet også en del kinesiske tegn, men dette har blitt korrigert i senere revisjoner. Kina har sågar brukt Unicode som basis for sitt nye nasjonale tegnsett GB18030, som kombinerer det eldre kinesiske tegnsettet GB2312 med Unicode. GB18030 kan anses å være en kinesisk ekvivalent av UTF-8.

Tastatur

Ulike operativsystemer gir på ulike måter adgang til å finne de ulike tegnsettene og deres assosierte koder.
Operativsystemet Mac OS X gir enkel adgang til dette med tastekombinasjonen ⌘⌥T, mens Microsoft Windows har «Tegnkart» under tilbehørsmenyen. I Ubuntu trykker man CTRL+SHIFT+u og deretter koden. Flere linuxdistribusjoner er basert på UTF-8 fra filsystemet og oppover, mens mulighetene for å skrive det varierer.
DS «Astræa»

Bakgrunn

I 1898 fikk Det Bergenske Dampskibsselskab (BDS) og Det Nordenfjeldske Dampskibsselskab (NFDS) kontrakt på å sette inn sin andre ukentlige hurtigrute. BDS hadde hittil satt inn eldre skip som DS «Sirius», DS «Jupiter» og DS «Orion» i hurtigruten, mens Vesteraalens Dampskibsselskab (VDS) og NFDS hadde skip som var bygd spesielt for hurtigrutetrafikk. Rederiet innså at de trengte et nytt skip, og 16. mars 1899 signerte Det Bergenske Dampskibsselskab byggekontrakt for et hurtigruteskip med Akers mekaniske verksted. På dette tidspunktet var forholdet mellom Norge og Sverige noe anstrengt på grunn av prosessen rundt unionsoppløsningen. Siden skipet skulle utstyres med kraftige motorer, ønsket marinen å benytte henne som hjelpekrysser om det skulle bli nødvendig. Byggingen ble ledet av to marinekapteiner som modifiserte de opprinnelige tegningene slik at skipet kunne utrustes med kanoner. Ved levering i august 1900 var DS «Astræa» handelsflåtens raskeste skip, og BDS' første skip bygd spesielt for hurtigrutetrafikk.

I hurtigruten

21. september ble DS «Astræa» satt inn i fast rotasjon i hurtigruten mellom Trondheim og Hammerfest, og erstattet DS «Capella». Hun seilte i hurtigruten i nesten 10 år uten nevneverdige hendelser. 5. januar 1910 var hun på nordgående fra Bergen til Vadsø da hun grunnstøtte på Gresskjærene 3 kabellengder øst-nordøst for Stabben fyr i nærheten av Florø. Passasjerer og post ble berget, men skipet sank kort tid etter. Vraket ble senere hevet, men etter en inspeksjon av skadene ble hun kondemnert og hugget opp. Dampmaskinen ble berget, og ble senere installert i DS «Mercur».

Skipet

DS «Astræa»s tonnasje var ved levering på 765,94 bruttoregistertonn, 386,1 nettoregistertonn og lasteevnen var 350 dødvekttonn. Hovedmaskinen var en kullfyrt trippel ekspansjon dampmaskin med arbeidstrykk 175 psi, bygd ved Akers mekaniske verksted. Oppgitt ytelse var 1 400 ihk (indikerte hestekrefter) og 197 nhk (nominelle hestekrefter), noe som ga en toppfart på 14,25 knop. Hovedmaskinen og kjelen var plassert midtskips, og lasterommene var under hoveddekket forut og akter. Den høye toppfarten hadde sine ulemper; Den kraftige dampmaskinen krevde mye plass, ga en del støy og vibrasjoner, og var uøkonomisk i drift. Skipet var bygd som stormdekker, og de fleste lugarene lå på hoveddekk med noen få lugarer forut på banjerdekk. DS «Astræa» hadde den tradisjonelle inndelingen i 3 passasjerklasser med 1. plass (1. klasse) akter, 2. plass midtskips, og 3. plass forut. Skroget var bygd i stål, og i 1907 var skipet sertifisert for 220 passasjerer i kystfart og 438 i lokalfart.
Etter marinens spesifikasjoner var hoveddekket forsterket, og hun hadde fundamenter for 13 kanoner: en 120 mm hovedkanon på framdekket, seks 76 mm kanoner forut og akter, og seks 47 mm kanoner på broen og promenadedekket. Marinen kjøpte inn bestykningen og lagret den på Marineholmen ved Bergen. Det ble aldri nødvendig å montere våpnene.
Alicante

Historie

Området rundt Alicante har vært bebodd i over 7000 år. Alicante ble grunnlagt i 324 f.Kr. av grekerne, som kalte byen Akra Leuke. I 201 f.Kr. ble byen erobret av romerne som kalte byen Lucentum. Hannibal skal ha losset sine berømte elefanter her. Mellom 718 og 1249 ble byen styrt av maurerne. Byen ble gjenerobret i 1247, og inngikk da i kongeriket Castilla, i 1305 da i kongeriket Aragón.

Økonomi

Inntil den globale resesjonen som startet i 2008, hadde Alicante vært en av de raskest voksende byene i Spania. Økningen var delvis basert på turismen rettet mot strendene i Costa Blanca, og den høye boligbyggingen som startet på 1960-tallet og som høynet seg igjen sent på 1990-tallet har gjort at Alicante har vokst mye. Servicetjenester og offentlig administrasjon spiller en viktig rolle i byens økonomi.
MS «Stena Danica» (1983)

«Stena Danica» er en bilferge som ble satt i trafikk første gang 28. februar 1983 for å trafikkere ruten Göteborg–Frederikshavn, noe hun fortsatt gjør. Hun er i eie av Stena Line.
Skipet tar ca. 630 biler og ca. 1500 passasjerer.

Søsterskipet

Skipets søsterfartøy MS «Pride of Telemark», ble også ferdigbygd til Stena Line i 1983, da het hun MS «Stena Jutlandica», hun ble hugget 27. oktober 2011 i Alang, India.
Fylkesvei 465

Historikk

Fram til 2006 var strekningen mellom Hangelandsvika og Faret bru del av europavei 39. Etter at den nye traseen til europavei 39 ble åpnet, ble den gamle strekningen mellom Rørvik og Faret bru nedgradert og er nå del av fylkesvei 4090.
24. november 2009 ble strekningen Hanesund-Sande (6,8 km) i Farsund kommune åpnet som ny vei. Byggearbeidene startet høsten 2006. Den nye veien er på 6,8 kilometer, inkludert Ravneheitunnelen på 3 340 meter. Tunnelen er Agders lengste veitunnel. I tillegg til vesentlig bedre veistandard, førte dette til en innkorting av strekningen på fire kilometer, og seks minutter kortere reisetid.
Ytterligere ti kilometer vei mellom Sande og Ulland er utbedret.
Det er forventet en trafikkøkning fra 300 til drøyt 1 000 kjøretøy i døgnet når veien er ferdig.
Før 1. januar 2010 var veien riksvei, etter at regionsreformen trådte i kraft har den status som fylkesvei.
Ættesamfunn

Ættesamfunn blir gjerne brukt om de gamle norrøne samfunn.
Det betyr at det er ætten som er samfunnets 
grunnsten eller viktigste element. Det var ættens ansvar
først og fremst å ta vare på ættens medlemmer, og å sørge for
at ættens interesser ble ivaretatt. Til dette hørte også
ættens plikt til å ta hevn over urett som var blitt begått
mot ættens medlemmer.
I det moderne samfunn betyr ætten mindre, idet staten har
tatt over mange av ættens oppgaver, plikter og ansvar.
Pga inngifte var ættesamfunnet kjent med innfløkte situasjoner med motstridende forpliktelser. De islandske høvdingene Snorre og Steintor lå i strid: «Det ble en kvass strid. Steintor var fremst i sin flokk og hogg til begge sider...Han søkte hardest inn på Snorre. Styr Torgrimsson gikk også djervt på sammen med Steintor, sin frende [de var beslektet i annet og tredje ledd], og drepte snart en mann i flokken til Snorre [sin tidligere svigersønn]. Da Snorre så det, sa han «Slik hevner du Torodd, dattersønnen din, som Steintor har gitt ulivssår? Du er den største niding!» Styr svarte: «Det skal jeg snart bøte.» Så snudde han skjoldet og gikk over til Snorres flokk, og drepte en av sønnene til Steintor.»
For ætten var familien av stor viktighet, men i det norrøne samfunnet ser vennskap likevel ut til å ha veid tynge enn slektskap. Dette kommer tydelig til uttrykk i Håvamål, som er opptatt av å gi råd om vennskap, men nevner lite om slektskap. For folk flest var vennskap med høvdingen av størst viktighet i hverdagen. Frendene (= slektninger inntil tredje ledd) var av mindre betydning. Ofte bodde de langt unna og var til liten hjelp om en tvist skulle oppstå. Uttrykket «de var frender og venner» viser tydelig at man ikke tok støtte fra ætten for gitt.
Regneklynge

En regneklynge eller dataklynge (også regnecluster fra engelsk computer cluster) består av et sett av løst eller tett sammenkoblede datamaskiner som jobber sammen slik at de på mange måter kan anses som ett enkelt system. I motsetning til i et grid, blir hver node i en regneklynge satt til å jobbe på samme oppgave, og er kontrollert og skedulert av programvare.
Komponenter i en klynge er vanligvis koblet sammen gjennom raske lokale datanett (LAN), og hver node (en datamaskin eller server) kjører sitt eget operativsystem. I de fleste tilfeller bruker alle nodene samme maskinvare og samme operativsystem, men i noen oppsett kan man ulike maskinvarer og/eller operativsystem brukes sammen.
Regneklynger brukes når det er behov for økt ytelse og tilgjengelighet utover det som er mulig med enn enkelt datamaskin, og er vanligvis mye mer kosteffektive enn enkeltmaskiner med tilsvarende hastighet og tilgjengelighet.
Store regneklynger kan bli omtalt som superdatamaskiner selv om de i realiteten består av flere noder, og begrepene brukes av og til om hverandre.
Onkel Tuka

Onkel Tuka er et bluegrassband fra Halden. Bandet har gitt ut fire album og fikk Spellemannprisen 2011 i klassen country for albumet Hvit honning.
NM i bandy 1990

Det 73. Norgesmesterskapet i bandy – 1990
Solberg vant seriemesterskapet. Solberg, Stabæk, Skeid, Drafn, Mjøndalen, Sarpsborg, Røa og Strømsgodset gikk til kvartfinale. Solberg ble norgesmester etter finaleseier 6-3 mot Stabæk.
Trichophantasis

Utseende

Middelsstore til ganske store (20-30 millimeter), svært kraftige, brune trebukker. Oversiden er grovt punktert og knudrete. Antennene er kraftige og markert kortere enn kroppen. Pronotum har gjerne tre store knøler. Dekkvingene er store, ovale og høyt hvelvede, hver dekkvinge med to rader av skarpe knøler. Beina er kraftige og middels lange.

Levevis

Disse trebukkene lever på bakken, i savanne-områder.

Utbredelse

Slekten er utbredt i Øst-Afrika (Somalia, Etiopia, Kenya, Tanzania).
Bodega Aurrerá

Bodega Aurrerá er en supermarkedkjede i Mexico som tidligere var eid av Almacenes Aurrerá, men som nå er en del av Wal-Mart. Navnet Bodega Aurrerá ble første gang benyttet i 1970.
Fagernes lufthavn, Leirin

Rutefly

Inntil 1. april 2016 opererte Air Norway med 2 avganger daglig mandag til fredag, 1 avgang søndag til Oslo lufthavn.
Air Norway benyttet en 19 seters Fairchild Metro 23 på ruta, operert av det danske flyselskap North Flying

Charter

Vinter 2013/2014 tilbyr den engelske turoperatøren Crystalski charter fra London-Gatwick til Fagernes.
Oppstart er søndag 15. desember med siste retur søndag 16.Mars.
Flyselskap er Thomson Airways som benytter en Boeing 737-800.
Turistene som kommer inn via Fagernes lufthavn reiser til destinasjonene Geilo, Hemsedal og Beitostølen.

Nedleggelse

Etter forslag fra Regjeringen i 2015 skulle Avinor drive Fagernes lufthavn som en ren charterlufthavn fra  1. april 2016 og frem til 1. januar 2019. Deretter skulle driften overføres til lokale aktører.  Forutsetningen for dette var at Luftfartstilsynet forlenget driftstillatelsen og at lokalt næringsliv dekket deler av Avinors kostnader i 2017 og halvparten av Avinors kostnader i 2018.  Avinor lykkes ikke å finne lokale interesser som ville støtte økonomisk, så i stortingsproposisjon 87S (2017-2018) ble det konkludert med at Avinor stenger Fagernes lufthavn Leirin fra 1.juli 2018.
Nio liv

Nio liv er et musikkalbum av Björn Afzelius og Globetrotters, utgitt i 1985.
Bambusdue

Utbredelse

Den finnes i Bolivia, Colombia, Costa Rica, Ecuador, El Salvador, Guatemala, Honduras, Mexico, Panama, Peru og Venezuela.
Alaskan Independence Party

Alaskan Independence Party er et politisk selvstendighetsparti i Alaska, USA. Partiets forløper, Alaskans for Independence, ble stiftet på 1970-tallet av Joe Vogler og hadde som målsetning å løsrive den amerikanske delstaten Alaska fra USA. I 1984 stiftet han AIP for å undersøke om hvorvidt avstemningen i 1958 var lovlig eller ikke. Denne avstemningen førte til at Alaska ble innlemmet i USA. Partiets motto er «Alaska First – Alaska Always». 
Partiet har siden midten av 1970-tallet jobbet for at det skal holdes en folkeavstemning om hvorvidt Alaska fortsatt skal være en del av USA. 
Partiets grunnlegger har uttalt følgende «I'm an Alaskan, not an American. I've got no use for America or her damned institutions».
På det nasjonale nivå har partiet kontakt med det konservative Constitution Party.
Walter Joseph Hickel ble i 1990 valgt til guvernør i Alaska fra partiet. Han hadde i årene 1966 til 1969 vært guvernør, den gang som kandidat fra Republikanerne, og året etter vært innenriksminister i ett år i Richard Nixons regjering. Men Hickels valgkamp denne gangen dreide seg om andre sider av Alaskan Independence Partys program, da han personlig var imot tanken om at Alaska skulle løsrive seg fra USA. Etter at embetsperioden var over i 1994, meldte han seg igjen inn i Det republikanske parti.

Sarah Palin

I september 2008 fikk partiet en del oppmerksomhet utenfor Alaska da det ble hevdet at Republikanernes visepresidentkandidat, Sarah Palin hadde vært tilknyttet partiet. Rett etter ble dette dementert av den samme partifunksjonæren som hadde hevdet det. Hun hadde derimot uttrykt støtte til partiet, og så sent som i 2008 holdt hun en appell på partiets landsmøte der hun roste partimedlemmenes arbeid.
Starship Troopers (film)

Handling

I en tenkt fremtid har romferder mellom stjernene blitt vanlig, og en intergalaktisk regjering, kjent som United Citizen Federation, regjererer. Menneskeheten har endt opp i en nådeløs og blodig krig med en rase insektlignende vesener, kjent som «Arachnider» (eller bare slengnavnet «Bugs») fra planeten Klendathu eller «Bug Planet». John D. «Johnny» Rico, hans kjæreste Carmen, og hans beste venn Carl er alle ferdig med high school i Buenos Aires. De verver seg alle sammen for å bli «medborgere» etter avtjent tjeneste. Johnny ender opp i det mobile infanteriet som vanlig soldat. Der blir han og de andre rekruttene drillet av Career Sergeant Zim. "Dizzy" Johnny får vite at Carmen er så fornøyd med sin trening som pilot, at hun vil gjøre en militær karriere ut av det, og slår opp med Rico. Etter en treningsulykke der en av lagmedlemmene hans blir drept, blir Rico fjernet som lagleder og pisket som straff. Da Rico forbereder seg på å slutte fra det «Mobile Infanteriet», blir Jorden angrepet av «Arachnidene» og en meteor, sendt ut av de treffer og ødelegger Buenos Aires og dreper foreldrene til Rico og vennene hans. Da invasjonsplanene mot «Klendathu» blir kjent, bestemmer Rico seg for å fortsette som soldat og bli med på invasjonen, sammen med resten av hans medsoldater.

Scener

Scenene på «bug-planeten» ble filmet i et området i of Hell's Half-Acre i Natrona County, Wyoming.
Yonsa

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og ti ri (landsby).